Ashwin-saak: MRK stel sittings uit | Netwerk24
Ashwin-saak: MRK stel sittings uit
Deur Cobus Claassen 19 Maart 2019 15:37
Die Menseregtekommissie (MRK) het bekend gemaak hy is nog nie gereed om vandeesweek die eerste SuperSport-sittings te hou nie.
Nick Mallett. Foto: Gallo Images
Naas Botha. Foto: Gallo Images
Die kommissie het verlede maand aangekondig dat die eerste sittings in dié opspraakwekkende saak Woensdag en Vrydag in Johannesburg gehou sal word.
Dit volg op die omstrede Ashwin Willemse-voorval wat hom verlede jaar in Mei gedurende ’n regstreekse SuperSport-uitsending afgespeel het.
Willemse, ’n voormalige Springbok-vleuel, het ná afloop van die debakel verkies om nie ’n aandeel te hê in ’n onafhanklike ondersoek na beweerde rassisme by SuperSport onder leiding van Vincent Maleka SC nie.
Hy het gesê hy verkies om sy saak voor die MRK te stel.
Buang Jones, die kommissie se provinsiale bestuurder in Gauteng, het bevestig vandeesweek se beplande sittings by die Apartheidsmuseum word uitgestel. Hy sê die paneel wat die saak sal aanhoor, het meer tyd nodig om voor te berei.
Daar word intussen verneem die kommissie het min reaksie ontvang nadat daar sowat ’n maand gelede gevra is dat werknemers en kontrakteurs van SuperSport skriftelike voorleggings aanstuur van ander beweerde voorvalle van rassisme en/of diskriminasie wat tot die verhoor gevoeg kan word.
Dit is steeds onseker of Nick Mallett en Naas Botha, wat daardie dag saam met Willemse in die ateljee was en deur hom van rassisme beskuldig word, ook hul saak voor die MRK gaan stel.
Jones het nie aangedui hoeveel tyd die kommissie se paneel nodig het voordat die eerste sitting gehou gaan word nie.
Meer oor: Mrk | Naas Botha | Ashwin Willemse | Supersport | Nick Mallett
Ashwin mik politiek toe
Ashwin gaan hart oopmaak by MRK